**O B R A Z L O Ž E Nј E**

**I USTAVNI OSNOV**

Ustavni osnov za donošenje ovog zakona sadržan je u članu 42. stav 2. Ustava Republike Srbije („Službeni glasnik RS", broj 98/06) prema kojem se prikuplјanje, držanje, obrada i korišćenje podataka o ličnosti uređuje zakonom, kao i članu 97. stav 1. tačka 2. u kojem se navodi da Republika Srbija uređuje i obezbeđuje ostvarivanje i zaštitu sloboda i prava građana.

**II RAZLOZI ZA DONOŠENјE ZAKONA**

Izmene i dopuna Zakona o ličnoj karti („Službeni glasnik RSˮ, br. 62/06 i 36/11) pripremlјene su zbog uočenih nedostataka u važećem zakonu, kao i zbog obaveze koja proizilazi iz projekta Vlade Republike Srbije „Stop birokratiji“, odnosno Zaklјučka Vlade kojim je usvojen Plan prioritetnih aktivnosti za smanjenje administrativnih tereta u Republici Srbiji.

U cilјu realizacije zadataka koji proizilaze iz napred navedenog dokumenta, predložene izmene i dopuna odredaba Zakona o ličnoj karti doprineće smanjenju administrativnih tereta za građane Republike Srbije, u slučaju gubitka lične karte.

Preostale izmene i dopuna važećeg zakona odnose se na dopunu podataka sadržanih u obrascu lične karte (dodaje se podatak o adresi prijavlјenog prebivališta); usklađivanje sa propisima o elektronskom dokumentu, elektronskoj identifikaciji i uslugama od poverenja u elektronskom poslovanju; brisanje dela odredbe koja se odnosi na podnošenje zahteva za izdavanje lične karte maloletnog lica starijeg od 16 godina, tako da će se, na osnovu predloženog, maloletnom licu starijem od 16 godina lična karta izdati uz saglasnost samo jednog roditelјa, bez obzira da li drugi roditelј vrši roditelјsko pravo; ograničenja korišćenja lične karte za prelazak državne granice.

**III OBJAŠNјENјE OSNOVNIH PRAVNIH INSTITUTA I POJEDINAČNIH REŠENјA**

U članu 1. Nacrta zakona kojim se menja, odnosno dopunjuje član 7. stav 2. osnovnog teksta predviđa se dopuna podataka sadržanih u obrascu lične karte, odnosno dodaje se podatak o adresi prijavlјenog prebivališta, koji je sadržan u postojećim, izdatim obrascima lične karte. Adresa prebivališta građana predstavlјa bitan element na osnovu kojeg se određuje mesna nadležnost organa za postupanje u svim upravnim poslovima, a dokazuje se ličnom kartom u koju je upisana adresa prebivališta, bez obzira da li je adresa upisana u čipu lične karte ili na samom obrascu lične karte (lična karta bez čipa). Podatak o adresi prebivališta na obrascu lične karte postoji na važećim ličnim kartama (na obrascu ili u čipu koji je sastavni deo obrasca lične karte).

U članu 2. Nacrta zakona kojim se menja član 8. važećeg zakona predviđa se upisivanje u mikrokontroler (čip) sertifikata za elektronsku identifikaciju na osnovu čega lična karta predstavlјa sredstvo za identifikaciju na dalјinu dalјinu i šemu elektronske identifikacije srednjeg nivoa pouzdanosti. Takođe, izmenama i dopunama istog člana pšpredviđa se upisivanje kvalifikovanog sertifikata za elektronski potpis imaoca lične karte, na njegov zahtev, i odgovarajućih podataka za formiranje kvalifikovanog sertifikata za elektornski potpis. Na taj način lična karta predstavlјa kvalifikovano sredstvo za kreiranje elektronskog potpisa i šemu elektornske identifikacije visokog nivoa pouzdanosti,

U članu 3. Nacrta zakona kojim se menja član 10. stav 5. važećeg zakona predviđa se brisanje dela odredbe koja se odnosi na podnošenje zahteva za izdavanje lične karte maloletnog lica starijeg od 16 godina, tako da će se, na osnovu predložene izmene, maloletnom licu starijem od 16 godina lična karta izdati uz saglasnost samo jednog roditelјa, bez obzira da li drugi roditelј vrši roditelјsko pravo. Navedeno je u skladu sa odredbom člana 2. važećeg zakona koja propisuje da pravo na ličnu kartu ima svaki državlјanin Republike Srbije stariji od 16 godina.

U članu 4. Nacrta zakona kojim se menja član 19a. stav 2. važećeg zakona predviđa se da u slučaju da je nadležni organ – MUP doneo rešenje o zabrani korišćenja lične karte kao putne isprave, navedena zabrana će važiti dok su ispunjeni uslovi za oduzimanje putne isprave.

U članu 5. Nacrta zakona kojim se menja član 23. st. 3. i 4. važećeg zakona predviđa smanjenje administrativnog tereta za građane Republike Srbije, tako da u slučaju gubitka lične karte građanin neće morati da je oglašava u „Službenom glasniku Republike Srbije“, već će nadležni organ – MUP nakon donošenja rešenja o proglašenju lične karte nevažećom, oglasiti na zvaničnoj veb prezentaciji Ministarstva unutrašnjih poslova.

Članom 6. Nacrta zakona predviđa se stupanje na snagu ovog zakona.

**IV FINANSIJSKA SREDSTVA POTREBNA ZA SPROVOĐENјE ZAKONA**

Za sprovođenje ovog zakona nije potrebno obezbediti sredstva u budžetu Republike Srbije.